དག་སྣང་ལས༔ རླུང་རྟ་བསྐྱེད་པ་བཞུགས་སོ༔ བསྭོ༔ རྒྱལ་ཀུན་འདུས་པ་
གུ་རུ་པདྨ་འབྱུང༔ རིགས་གསུམ་མགོན་དང་དགོངས་པ་དབྱེར་མེད་པའི༔ འཛམ་གླིང་གེ་སར་སྐྱེས་བུ་དོན་འགྲུབ་རྩལ༔ མཐུ་སྟོབས་གཅིག་བསྡུས་དགྲ་
བླ་ཝེར་མའི་ཚོགས༔ མ་གཡེལ་མ་གཡེལ་རླུང་རྟའི་ཁ་འཛིན་མཛོད༔ སྦྱིན་པའི་བདག་པོའི་ཚེ་དཔལ་བཀྲག་མདངས་བསྐྱེད༔ བྱིན་རླབས་བརྒྱུད་པའི་བླ་མ་ཐམས་ཅད་ཀྱིས༔ སྦྱིན་པའི་བདག་པོའི་རླུང་རྟ་ཡར་ལ་བསྐྱེད༔ ཕྲིན་ལས་མྱུར་མགྱོགས་སྲུང་མ་ཐམས་ཅད་ཀྱིས༔ སྦྱིན་པའི་བདག་པོའི་རླུང་རྟ་ཡར་ལ་བསྐྱེད༔ དབུལ་ཕོངས་སེལ་བའི་གཏེར་བདག་ཐམས་ཅད་ཀྱིས༔ སྦྱིན་པའི་བདག་པོའི་རླུང་རྟ་ཡར་ལ་བསྐྱེད༔ མགུར་ལྷ་དགེ་བསྙེན་བསྟན་མ་བཅུ་གཉིས་དང༔ ཕུ་བོ་དུང་ཁྱུང་ནུ་བོ་ཀླུ་སྦྲུལ་འོད༔ མ་སྲུ་མོ་སྨན་ཐ་ལེ་འོད་དཀར་དང༔དགྲ་བླ་བཅུ་གསུམ་གཉན་རྟག་དམར་པོ་དང༔ ཕྱི་སྲུང་སྟག་སེང་ཁྱུང་འབྲུག་རླུང་རྟ་བསྐྱེད༔ ནང་སྲུང་གནོད་སྦྱིན་དམར་པོས་རླུང་རྟ་བསྐྱེད༔ གསང་སྲུང་གེ་སར་དགྲ་བླས་ཁ་འཛིན་མཛོད༔ ནད་གདོན་ཞི་བའི་རླུང་རྟ་ཡར་ལ་བསྐྱེད༔ ཚེ་བསོད་རྒྱས་པའི་རླུང་རྟ་ཡར་ལ་བསྐྱེད༔ དབང་
ཐང་དར་བའི་རླུང་རྟ་ཡར་ལ་བསྐྱེད༔ སྙན་གྲགས་དར་བའི་རླུང་རྟ་ཡར་ལ་བསྐྱེད༔ དགོན་གནས་ཆོས་སྡེ་དར་བའི་རླུང་རྟ་བསྐྱེད༔ བཤད་སྒྲུབ་རྒྱུད་སྡེ་དར་བའི་རླུང་རྟ་བསྐྱེད༔ རྒྱལ་བློན་འབངས་སྡེ་དར་བའི་རླུང་རྟ་བསྐྱེད༔ མ་སྲུ་མོ་སྨན་དར་བའི་རླུང་རྟ་བསྐྱེད༔ བུ་ཚ་རིགས་རྒྱུད་དར་བའི་རླུང་རྟ་
བསྐྱེད༔ ཁ་ལས་དགེ་མཚན་དར་བའི་རླུང་རྟ་བསྐྱེད༔ དཔལ་འབྱོར་ཚེ་བསོད་
རྒྱས་པའི་རླུང་རྟ་བསྐྱེད༔ འབྲུ་ནོར་ལོངས་སྤྱོད་འཕེལ་བའི་རླུང་རྟ་བསྐྱེད༔ ས་བཅུད་སྐྱེ་འགྲོའི་དཔལ་གཡང་རླུང་རྟ་བསྐྱེད༔ ཆོས་སྐྱོང་དགྲ་བླ་ལུས་དང་
གྲིབ་བཞིན་འགྲོགས༔ གདོང་ལྔའི་དབང་པོ་གངས་ལ་འགྱིང་བ་བཞིན༔ དཔའ་རྩལ་དགྲ་བླ་མི་དང་མ་བྲལ་ཅིག༔ སྒྲ་སྡན་གཡུ་འབྲུག་སྤྲིན་དང་འགྲོགས་
པ་བཞིན༔ དཔའ་རྩལ་དགྲ་བླ་མི་དང་མ་བྲལ་ཅིག༔ མདངས་ལྡན་ཉི་ཟླ་དགུང་
དང་སྡེབ་པ་བཞིན༔ དཔའ་རྩལ་དགྲ་བླ་མི་དང་མ་བྲལ་ཅིག༔ འཛུམ་དྲུག་རྒྱ་སྟག་ནགས་དང་འགྲོགས་པ་བཞིན༔ དཔའ་རྩལ་དགྲ་བླ་མི་དང་མ་བྲལ་ཅིག༔ ཐང་དཀར་རྒོད་པོ་བྲག་དང་འགྲོགས་པ་བཞིན༔ དཔའ་རྩལ་དགྲ་བླ་མི་དང་མ་བྲལ་ཅིག༔ གསེར་མིག་ཉ་མོ་ཆུ་དང་འགྲོགས་པ་བཞིན༔ དཔའ་
རྩལ་དགྲ་བླ་མི་དང་མ་བྲལ་ཅིག༔ སྐྱེ་བ་འདི་དང་ཚེ་རབས་ཐམས་ཅད་དུ༔ ཆོས་སྐྱོང་སྲུང་མའི་སྡོངས་གྲོགས་མ་གཡེལ་ཅིག༔ ཁ་ལས་རླུང་རྟ་མ་ཉམས་ཤིག༔ དབང་ཐང་སྙན་གྲགས་མ་ནུབ་ཅིག༔ རྒྱུག་གི་བང་རྩལ་མ་ཞན་ཅིག༔ རྣོ་བའི་མཚོན་ཁ་མ་ལད་ཅིག༔ གྱོན་པའི་བེར་ཁྲབ་མ་མནོལ་ཅིག༔ ལུས་ལྷ་ཕྲག་ལྷ་ལ་མནོལ་ཅིག༔ དཔའ་བའི་སྙིང་སྟོབས་མ་ཞན་ཅིག༔ རླུང་རྟ་བསྐྱེད་པའི་གཟི་བྱིན་གྱིས༔ སྨེ་བ་སྤར་ཁ་ངན་པ་ཞི༔ གཟའ་དང་རྒྱུ་སྐར་ངན་
པ་ཞི༔ དགྲ་རྐུན་ཇག་ཆོམས་འཚེ་བ་ཞི༔ གཅན་ཟན་དུག་སྦྲུལ་གནོད་པ་བཟློག༔ མི་འདོད་ཉེར་འཚེ་ཀུན་ཞི་ནས༔ བསམ་པའི་དོན་རྣམས་མ་ལུས་
ཀུན༔གེགས་མེད་ཡིད་བཞིན་འགྲུབ་པ་དང༔ བཀྲ་ཤིས་བདེ་ལེགས་འགྲུབ་
གྱུར་ཅིག༔ ཅེས་པ་རླུང་རྟའི་དཔལ་བསྐྱེད་འདི་སྔགས་ཀྱི་དབང་ཕྱུག་དམ་པ་ཝ་ཤུལ་མཁས་གྲུབ་རྒྱ་
མཚོས་གོས་ཆེན་དར་བཅས་བསྐུལ་ངོར་ཏཱ་རེ་དེ་ཝཱིས་དགོངས་བརྡ་ཤར་མར་བྲིས་སོ༔ ས་མ་ཡ༔རྒྱ་རྒྱ་རྒྱ༔